
· Kilencedik generáció: a Toyota legendás pick-upja 70 éves örökségre és több mint 27 millió értékesített példány tapasztalatára épít, miközben technológiai és formatervezési szempontból is új korszakba lép.
· Európai kínálat: a modell egységesen duplakabinos karosszériával és összkerékhajtással készül, a munkavégzés és a privát használat elvárásait egyszerre kiszolgálva.
· Többutas stratégia: a 2.8 Hybrid 48V dízel mild hybrid mellett megjelenik a Hilux BEV állandó AWD-hajtással, a kelet-európai piacokon pedig 2,8 literes dízel és 2,7 literes benzines kivitelek is elérhetők.
· Jövőbeli bővítés: a Toyota megerősítette, hogy a Hilux kínálata 2028-ban hidrogén-üzemanyagcellás változattal is bővülhet, tovább erősítve a márka elektrifikációs narratíváját.
· Tough x Agile dizájn: erőteljesebb közúti megjelenést, új frontrészt, frissebb arányokat és markánsabb karaktert ad, miközben megőrzi a Hilux robusztus funkcionalitását.
· Új utastér: a Land Cruiser világából merít, új műszerfallal, nagyobb középkonzollal, hűtött tárolórekesszel és magasabb érzéki minőséggel.
· Digitális élmény: akár 12,3 colos multimédiás kijelző és 12,3 colos digitális műszeregység, Apple CarPlay és Android Auto integrációval, vezeték nélküli frissítési lehetőségekkel.
· Hybrid 48V kulcsszámok: 204 LE, 500 Nm, 1000 kg feletti hasznos teherbírás, 3500 kg vontatási kapacitás, kedvezőbb fogyasztással és alacsonyabb emisszióval.
· Hilux BEV kulcsszámok: 59,2 kWh akkumulátor, állandó AWD, akár 257 km kombinált WLTP hatótáv, városban akár 380 km, valamint 30 perces 10–80%-os DC gyorstöltés.
· Terepképesség: 700 mm gázlómélység, 29° első és 24° hátsó terepszög, 500 mm kerékartikuláció, valamint Multi-Terrain Select és Multi-Terrain Monitor rendszerek.
· Biztonság: minden eddiginél átfogóbb Toyota T-Mate és harmadik generációs Toyota Safety Sense csomag, új ADAS-funkciókkal.
· Tulajdonosi előnyök: Toyota Relax garancia akár 10 évig / 185 000 km-ig, a BEV esetében akkumulátorápolási program akár 10 évig / 1 millió km-ig, valamint kapcsolódó szolgáltatások a MyToyota alkalmazáson keresztül.

MŰSZAKI KIEMELÉSEK ÉS FŐ VÁLTOZÁSOK

	Kategória
	Hilux Hybrid 48V
	Hilux BEV
	Fő változás / üzenet

	Karosszéria, méretek
	5320 mm hossz, 3085 mm tengelytáv, 1855–1885 mm szélesség, 1865 mm magasság
	5320 mm hossz, 3085 mm tengelytáv, 1855 mm szélesség, 1845 mm magasság
	A BEV kissé alacsonyabb.

	Hajtáslánc
	2,8 dízel mild hybrid, 204 LE, 500 Nm
	Első eAxle 109 LE, 205 Nm; hátsó eAxle 174 LE, 268 Nm; AWD
	Lágy hibrid és BEV párhuzamosan.

	Akkumulátor
	48V lítiumion-akkumulátor
	59,2 kWh vízhűtéses lítiumion, 80 cella
	Első alvázas Toyota BEV.

	Fogyasztás / hatótáv
	9,7–10,0 l/100 km, 254–262 g/km CO₂
	Akár 257 km kombinált, 380 km városi WLTP
	Hatékonyság vs. zéró emisszió

	Töltés
	Nincs külső töltés
	DC 10–80% 30 perc, AC 10–100% 6,5 óra
	Gyors újratölthetőség

	Hasznos teher / vontatás
	1000 kg felett, 3500 kg vontatás
	710–715 kg, 1600 kg vontatás
	Munkaautó vs. elektromos alternatíva.

	Terepképességek
	309 mm hasmagasság, 29°/24°, 500 mm, 700 mm
	212 mm hasmagasság, 29°/24°, 500 mm, 700 mm, 20°
	A BEV is hiteles Hilux.

	Futómű / váz
	Megerősített váz, hangolt futómű, új motortartók
	Új keresztmerevítők, akkumulátor-alvázkeret, de Dion hátsó tengely
	Komoly szerkezeti fejlesztés

	Kormányzás / fék
	Új EPS, EPB a magasabb szinteken
	EPS, EPB alapból, shift-by-wire
	Pontosabb kezelhetőség.

	Tereptechnológia
	MTS és MTM
	BEV-specifikus MTS: Rock, Sand, Mud, Dirt, Mogul
	Első Toyota BEV MTS-sel

	Utastér / digitalizáció
	Új műszerfal, nagyobb konzol, akár 12,3" kijelzők
	Azonos digitális környezet, BEV-specifikus kezelőszervekkel
	Modernebb Hilux

	Kommunikációs fókusz
	Erő, terhelhetőség, kifinomultabb működés
	Zéró emisszió, új technológia, AWD
	QDR + elektrifikáció





Dinamikus sajtóbemutató – Sajtócsomag

Brüsszel, 2026. június 12.

Az új Toyota Hilux
	
· Bemutatkozik a Toyota legendás pick-up modelljének kilencedik generációja
· A piaci preferenciáknak megfelelően a modell kizárólag duplakabinos változatban érhető el
· A különféle ügyféligényekhez igazodó, rendkívül széles hajtásláncválaszték hűen szemlélteti a Toyota többutas fejlesztési stratégiájának sokoldalúságát
· 2.8 Hybrid 48V dízel lágy hibrid hajtáslánc kapcsolható 4WD összkerékhajtással
· Hilux BEV állandó AWD összkerékhajtással, amely egyrészt az első akkumulátoros elektromos változat a modell történetében, másrészt a Toyota első tisztán elektromos, alvázas felépítésű járműve
· Kelet-európai piacokon dízel- és benzinmotoros változatok is elérhetők
· A hidrogén üzemanyagcellás Hilux bevezetése 2028-ra várható
· A Hilux iparági mércét jelentő terepképességekkel rendelkezik, a Toyota alapvető minőségi, tartóssági és megbízhatósági értékeivel összhangban
· A Tough x Agile formatervezési koncepció erőteljes közúti megjelenést biztosít
· A teljesen új utastér a Toyota Land Cruiser stílusvilágából merít, magasabb szintű érzéki minőséget, még nagyobb kényelmet, kiváló praktikumot és teljesen digitális felhasználói élményt nyújt

BEVEZETÉS

A Hilux mögött hét évtized alatt felépített, kivételes strapabíróságot hangsúlyozó világhírnév és több mint 27 millió értékesített példány áll, ezért első pillantásra úgy tűnhet, már alig maradt olyan mérföldkő, amelyet még elérhet. A Toyota Minőség, Tartósság és Megbízhatóság (QDR) értékeinek ikonikus megtestesítőjeként azonban újra és újra bizonyította, hogy minden kihívásnak képes megfelelni.

Most azonban teljesen új távlatok nyílnak meg előtte. Az új, kilencedik generációs Hilux a technológia és a formatervezés terén egyaránt a következő szintre lép, miközben megőrzi azokat a kiemelkedő képességeket, amelyek hosszú idő óta meghatározó szereplővé tették az európai pick-up piacon, és a Toyota Professional könnyű haszongépjármű-kínálatának legkeresettebb modelljévé emelték.



A Hilux egységesen duplakabinos karosszériával és összkerékhajtással érkezik – a 2.8 Hybrid 48V változatnál 4WD, a BEV esetében állandó AWD rendszerrel –, teljes mértékben kiszolgálva az ügyfelek elvárásait. Miközben alapvető szerkezeti felépítése és méretei elődjéhez igazodnak, a „Tough x Agile” formatervezési koncepciónak köszönhetően rendkívül markáns, új megjelenést kapott. Az új utastér az érzéki minőség, a kényelem és a felszereltség terén minden korábbi Hiluxnál magasabb szintet képvisel. A praktikum szintén központi szerepet kapott: az összkerékhajtás kezelőszervei – köztük a magasabb felszereltségi szinteken elérhető új Multi-Terrain Select (MTS) terepválasztó és Multi-Terrain Monitor (MTM) terepkamera-rendszerek – központi, könnyen elérhető elrendezést kaptak, hogy nehéz terepen is magabiztos kezelhetőséget biztosítsanak.

A Toyota többutas stratégiája működés közben

A hajtáslánckínálat hűen tükrözi a Toyota többutas stratégiájának sokoldalúságát. Ez a megközelítés különböző technológiai megoldásokat kínál az ügyfelek számára, figyelembe véve egyedi igényeiket, valamint az adott piacon rendelkezésre álló energiahordozókat és infrastruktúrát, így hatékonyan és fenntartható módon támogatja őket a károsanyag-kibocsátás csökkentésében a karbonsemlegesség felé vezető úton.

A 2026-os modellkínálat az alábbi változatokat foglalja magában:
· Hilux BEV: A Toyota legelső alvázas felépítésű, akkumulátoros elektromos hajtáslánccal szerelt járműve, amely a zéró károsanyag-kibocsátású működés iránti növekvő igényekre ad választ, miközben maradéktalanul megőrzi a Hiluxra jellemző robusztus szilárdságot és kiváló minőséget.
· Hilux 2.8 Hybrid 48V: a Toyota dízel lágy hibrid dízel hajtásláncával szerelt kivitel.
· Hagyományos belső égésű motoros modellek: Az új, 2,8 literes dízelmotor – amely a korábbi 2,4 literes egység helyébe lép –, valamint a már jól ismert 2,7 literes benzinmotoros változat, amelyek kifejezetten a kelet-európai piacokon lesznek elérhetők.

Emellett a Toyota megerősítette, hogy a Hilux kínálata a jövőben egy hidrogén-üzemanyagcellás (FCEV) modellel is bővülni fog, tovább erősítve a többutas hajtáslánc-stratégiát, valamint a vállalat tiszta energiaalapú megoldások fejlesztése iránti elkötelezettségét.
Az üzemanyagcellás Hilux piaci bevezetése 2028-ban várható. A tervezett Hilux FCEV megérkezésével ez a modell kínálja majd a legszélesebb hajtásláncválasztékot a Toyota jelenlegi termékpalettáján belül.





TOUGH X AGILE KÜLSŐ FORMANYELV

· A teljesen új frontrész egyszerre sugároz erőt és mozgékonyságot
· Új keréktárcsák és még szélesebb külső színválaszték
· A külső méretek és az alapvető szerkezeti felépítés összhangban maradtak az előző generációval

A teljesen új Hilux formavilága – kívül és belül egyaránt – egyértelmű előrelépést jelent az előző generációhoz képest, új arányokat és összetéveszthetetlen karaktert adva a modellnek.
A „Tough x Agile” formatervezési koncepció mentén a Toyota olyan magabiztos, tekintélyt parancsoló megjelenést alkotott, amely egyszerre fejezi ki a modell robusztus, teljesítményre épülő örökségét és dinamikus, korszerű vonzerejét.
Az új, keskeny fényszóróegységeket klasszikus stílusban egy, a tradicionális „TOYOTA” feliratot hordozó középső elem köti össze, ami azonnal egyedi karaktert kölcsönöz a frontrésznek. Alatta a hűtőmaszk modern, markáns kialakítást kapott: széles, hatszögletű hálómintázata a karosszéria színére van fényezve, hogy integrált, letisztult összhatást keltsen. Az erőteljes, szögletes részletek a ködlámpáknál, a felső lökhárító íveinél, a kerékjárati ívek védőburkolatain, az oldalfellépők taposófelületén és a könnyűfém keréktárcsák rajzolatában egyaránt visszaköszön.
A formatervezés a kényelmi szempontokat, valamint a professzionális és magánfelhasználók igényeit is figyelembe veszi: ezt szolgálják a szélesebb oldalsó, és újragondolt hátsó fellépők, amelyek megkönnyítik a hozzáférést a platóhoz.
A Hybrid 48V kínálata négy felszereltségi szintből áll: Entry, Mid, High és a csúcsváltozatnak számító Invincible. A Hilux BEV a bevezetéskor Entry, Mid és High kivitelben lesz elérhető. A Mid szinten 17” mattfekete könnyűfém keréktárcsák jelentenek újdonságot, míg a High szinten a fényes fekete küllőkön gyémántvágott felületekkel kialakított 18" keréktárcsák jelennek meg, míg az Invincible hétküllős, fekete, 18" kerekeket kap. Ezeket az aerodinamikai hatékonyság jegyében tervezték, és könnyű kialakításuknak köszönhetően kerékenként mintegy 1 kilogrammal kisebb a tömegük a korábbi változatoknál. Új gumiabroncs-mintázatok is megjelentek, amelyek csendesebb működést biztosítanak. A BEV a lehető legjobb aerodinamikára hangolt, dedikált kialakítású, 17" kerekeket kap prémium gyémántvágott részletekkel.
A Hilux karakterének további erősítése érdekében a Hybrid 48V nyolcféle külső fényezéssel lesz elérhető, köztük az új kénsárga metál – amely a csúcsmodellnek számító Invincible meghatározó színe –, valamint a viharszürke árnyalattal. A Hilux BEV a bevezetéskor háromféle karosszériaszínnel lesz választható.


A teljesen új Hilux alapvető felépítése és kialakítása szorosan követi az előző generációét. A Hybrid 48V fő külső méretei a következők: a teljes hossza 5320 mm, a teljes szélessége 1855–1885 mm (felszereltségi szinttől függően – a Mid szinten és attól felfelé a sárvédő-szélesítések miatt nagyobb), a teljes magassága 1865 mm, a tengelytávja pedig 3085 mm. A Hilux BEV azonos hosszúsággal és tengelytávval rendelkezik, teljes szélessége fixen 1855 mm, teljes magassága pedig kis mértékben alacsonyabb, 1845 mm.

ÚJ UTASTÉR PÉLDÁTLAN MINŐSÉGGEL ÉS KÉNYELEMMEL

· A duplakabinos utastér teljes körű átdolgozása minden területen magasabb minőségi, kényelmi és felszereltségi szintet hoz
· A formavilágot az új Toyota Land Cruiser belső tere ihlette, erősítve azt az érzetet, hogy a Hilux is a modellcsaládhoz tartozik
· Új, letisztult, vízszintes vonalvezetésű műszerfal és megnövelt méretű, többfunkciós középkonzol
· Az összkerékhajtás kezelőszervei logikus csoportosításban, a középkonzolon kaptak helyet a tökéletes elérhetőség érdekében
· Átgondolt tárolómegoldások és hűtött rekesz
· Digitális felhasználói élmény az új, 12,3" Toyota Smart Connect multimédiás kijelzővel és a 12,3" digitális műszeregységgel

A duplakabinos utastér teljesen új kialakítást kapott, és ugyanazt a „Tough x Agile” formatervezési elvet követi, mint a külső. A Hilux történetének egyik legjelentősebb fejlesztéseként az érzéki minőség új szintre emelkedett. Az utastér általános megjelenését és hangulatát az új Land Cruiser ihlette, családi kapcsolatot teremtve a Toyota e két globális, alvázas felépítésű legendája között.
A fedélzeti kényelmet új párnázóanyagok és az első ülések vastagabb kárpitozása növeli. A magasabb felszereltségű modellek nyolc irányban elektromosan állítható ülései hosszabb ülőlappal és új tömőanyaggal készülnek, ami optimálisabb nyomáseloszlást biztosít. Az új fejtámla-kialakítás ráfutásos ütközések esetén nyújt fokozott védelmet az ostorcsapás jellegű nyaksérülésekkel szemben.
A belső tér központi eleme az új, letisztult és elegáns műszerfal, amely a magasabb felszereltségi szinteken prémium megjelenésű, rendkívül strapabíró szintetikus bőrborítást kapott, esztétikus díszvarrással. Ebben kapott helyet a megnövelt méretű, nagy felbontású, 12,3 colos Toyota Smart Connect multimédiás kijelző, közvetlenül a klímavezérlő panel felett – az Entry alapszintű modell 9 colos Toyota Touch 3 kijelzővel készül.
Az alacsonyabb műszeregység-burkolatnak köszönhetően a vezető előtt lényegesen jobb kilátás nyílik az útra, alatta pedig egy teljesen digitális megjelenítő helyezkedik el – felszereltségi szinttől függően 12,3” vagy 7” méretben –, amely a korábbi 4,2” többfunkciós kijelzőhöz képest lényegesen nagyobb funkcionalitást és sokoldalúságot kínál.

Az új, 12,3" műszeregység a vezetői preferenciákhoz igazítható Casual, Smart, Tough vagy Sporty megjelenítési témákkal, valamint egy-, két- vagy háromórás elrendezéssel. A Smart, Tough és Sporty opciók a 7" változathoz is elérhetők.
Az Apple CarPlay és az Android Auto révén minden Hilux-változatban egyszerű az okostelefon-integráció, a magasabb felszereltségi szinteken pedig vezeték nélküli telefontöltő is rendelkezésre áll.
Okos tárolómegoldások
A műszerfal egy zárható kesztyűtartót és egy felső, hűtött tárolórekeszt is magában foglal, amelyben akár két 600 ml-es italos palack is kényelmesen elhelyezhető. Emellett a bal és jobb oldalon új kialakítású, teljesen sík fedéllel ellátott pohártartók találhatók, amelyek egy egyszerű benyomásos-elfordításos mozdulattal nyithatók, és biztonságosan rögzítenek egy kulacsot vagy egy közepes méretű kávéspoharat.
Többfunkciós középkonzol
Az új középkonzol szélesebb, a magasabb felszereltségű modelleken pedig 35 mm-rel magasabb is, így a konzol tárolódobozának fedelét megemelve a magassága illeszkedik az ajtó kartámaszáéhoz. A fedél hosszabb is lett, ezért minden testalkatú utas számára kényelmes kar- és könyöktámaszként szolgálhat. Maga a tárolódoboz űrtartalma 5,7 literre nőtt.
A klímapanel alatt kialakított terepvezérlő zóna az összkerékhajtási rendszer valamennyi kapcsolóját egyetlen logikus helyre csoportosítja, így terepen is gyorsan, egyértelműen és biztonságosan kezelhető. Hasonlóképpen, a konzol alsóbb részén külön szekciót alakítottak ki a váltókar – a BEV változat esetében ez egy új, elektronikus shift-by-wire rendszer –, az elektronikus rögzítőfék (ahol elérhető), valamint a további menetvezérlő kapcsolók számára.
A középkonzolon két USB-C csatlakozó áll rendelkezésre eszközök töltésére és csatlakoztatására. A magasabb felszereltségű modellekben elöl vezeték nélküli okostelefon-töltő, hátul pedig további két USB-csatlakozó szolgálja a hátsó sorban ülők kényelmét.
Új kialakítású kormánykerék
A kormánykerék a vezető és az autó közötti állandó kapcsolódási pont, ezért a Toyota a lehető legkényelmesebb fogásra és a legjobb kezelhetőségre összpontosítva finomította a kialakítását: vékonyabb küllőket alkalmaztak, a fűtés pedig immár a teljes kerületre kiterjed.
A „Tough x Agile” formatervezési témát tükrözve a kormány középrésze új keretet és hangsúlyos TOYOTA feliratot kapott. A kormánykapcsolókat is újratervezték és az intuitív használatot segítve csoportosították: bal oldalon az infotainment funkciók, jobb oldalon a vezetéstámogató funkciók, alul pedig az audiorendszer kezelőszervei találhatók.
HILUX HYBRID 48V

· Az új Hilux fő hajtáslánca a Toyota Hybrid 48V rendszere
· A dízel lágy hibrid dízel hajtáslánc csendesebb és egyenletesebb gyorsítást, valamint kifinomultabb stop-start működést biztosít
· Európában első alkalommal alkalmaztak elektromos szervokormányt (EPS) az újdonságban
· Maximális teljesítménye változatlanul 204 lóerő (150 kW), csúcsnyomatéka 500 Nm
· A Hilux megőrzi lenyűgöző terhelhetőségét is – 1000 kilogrammot meghaladó hasznos teherbírással és 3500 kilogrammos vontatási kapacitással –, valamint kivételes terepképességeit
· A kiemelkedő terepteljesítményt az új Multi-Terrain Select (MTS) terepválasztó és a Multi-Terrain Monitor (MTM) terepkamera-rendszer is hatékonyan támogatja

A Toyota Hybrid 48V hajtáslánca a nyolcadik generációs Hiluxban mutatkozott be 2025-ben. Az új Hiluxban immár valamennyi felszereltségi szinten – Entry, Mid, High és Invincible – elérhető, így szélesebb piaci lefedettséget biztosít, és a belépőszintű ügyfelek számára is hozzáférhetővé teszi technológiai és teljesítménybeli előnyeit. Az ügyféligények széles körét képes kiszolgálni: a megbízható, erős munkagéptől a mindennapi és szabadidős használatra egyaránt kényelmes, prémium felszereltségű változatokig.
Teljesítmény és hatékonyság
A Hybrid 48V képességei nagyrészt változatlanok maradtak, ugyanakkor a korábbi 2,8 literes dízel változatához képest kedvezőbb üzemanyag-fogyasztást és alacsonyabb károsanyag-kibocsátást kínál. Az üzemanyag-fogyasztás 9,7–10,0 l/100 km, a CO2-kibocsátás pedig 254–262 g/km (WLTP kombinált adat). A DOHC, 16 szelepes erőforrás 3400/perc fordulatszámon legfeljebb 204 lóerős (150 kW) teljesítményt ad le, és 1600–2800/perc között 500 Nm nyomatékot biztosít. A hasznos teherbírás meghaladja az 1000 kilogrammot, a fékezett utánfutóra vonatkozó vontatási kapacitása pedig 3500 kilogramm.
A lágy hibrid rendszer a Hilux jól bevált 2,8 literes dízelmotorját egy elektromotor-generátorral, egy 48V lítiumion-akkumulátorral – amely a hátsó ülések alatt kapott helyet – és egy DC-DC átalakítóval párosítja. A hibrid komponenseket úgy tervezték, hogy egyszerűen integrálhatók legyenek, és elhelyezésük ne befolyásolja a Hilux terepképességeit. A motor-generátort például magasan helyezték el a motortérben, így a 700 milliméteres gázlómélység maradéktalanul megmaradt. Hasonlóképpen, a motor-generátor hajtószíja szövetbevonatot kapott, hogy sáros vagy vizes környezetben, illetve mély vízen való átkeléskor se csúszhasson meg, garantálva a folyamatos és megbízható erőátvitelt.
A kompakt elektromotor-generátort a belső égésű motor hajtja, miközben tölti a hibrid akkumulátort. Előnyei közé tartozik a regeneratív fékezési funkció, amely energiát nyer vissza, amikor a vezető felengedi a gázpedált. A motorfékkel együtt ez üzemanyag-megtakarítást eredményez, megkönnyíti a vezetést, és természetes érzetű lassítást biztosít.
A motor-generátor működési állapotáról a műszeregység tájékoztatja a vezetőt, méghozzá a CHG (energiavisszanyerés), az ECO és a PWR betűhármasok megjelenítésével – az ECO és a PWR egyaránt azt jelzi, hogy az elektromotor a belső égésű egységet támogatja a hajtásban.
A stop-start rendszer városi forgalomban is kényelmesebb vezetési élményt biztosít, a 48V Hybrid rendszernek köszönhetően pedig az újraindítás gyorsabb és halkabb.
Az elektromotor-generátor a hagyományos indítómotor helyén működik, és folyamatos kapcsolatban áll a hajtáslánccal, ami azt jelenti, hogy nagy motorfordulatszám mellett is lehetővé teszi az újraindítást, valamint csökkenti a megállást követő azonnali újraindítás késedelmét. Egyenetlen terepen haladva is kifinomultabb előrejutást biztosít.

Elektromos szervokormány (EPS)
Az elektromos szervokormány (EPS) bevezetése pontos visszajelzéseket, közúton és terepen is könnyebb manőverezhetőséget, valamint egyenetlen felületeken haladva a volán visszaütésének kisebb kockázatát biztosítja. Hangolását úgy alakították ki, hogy alacsony sebességnél könnyed kormányérzetet adjon az agilis manőverezéshez, nagyobb sebességnél pedig határozottabb ellenállással segítse a stabilabb és kevésbé fárasztó vezetést.
Az előző hidraulikus rendszerhez képest az EPS energiahatékonyabb, mivel csak akkor használ villamos energiát, amikor tényleges kormányrásegítésre van szükség, alapjáraton vagy egyenes haladás közben nem, tovább javítva ezzel az üzemanyag-hatékonyságot.

Megerősített vázszerkezet
A legmagasabb ütközésbiztonsági szint fenntartása érdekében a Hilux váza úgy került továbbfejlesztésre, hogy ütközés esetén még nagyobb energiaelnyelési és alakváltozási képességet nyújtson, figyelembe véve a jármű tömegének növekedését is. Az oldalsó főtartók falvastagsága nőtt, az első keresztmerevítőket pedig az új EPS-rendszer és az első differenciálmű beépítéséhez igazították. Az első tengely terhelésének növekedésével összhangban a rugótorony további rögzítési pontot és vastagabb szerkezetet kapott.
Felfüggesztés
A teljesen új Hilux megtartotta az előző generáció futómű-konfigurációját: elöl független, kettős keresztlengőkaros MacPherson-rugóstag, hátul pedig merev tengely és laprugók találhatók.  A megnövekedett tengelyterhelés mellett is szükséges szilárdság és tartósság biztosítása érdekében több módosítást is végrehajtottak, így többek között áthangolták a lengéscsillapítók csillapítóerejét, valamint finomították a laprugók hangolását, hogy csökkentsék az útegyenetlenségekből eredő rázkódások átvezetését a karosszériára.
Elöl új rugókarakterisztikát alkalmaztak, nőtt a stabilizátorrúd merevsége, átalakították az alsó lengőkarokat, és új anyagösszetételt vezettek be a szilentblokkoknál.
Menetkényelem
Bár a Hilux karakterének lényegi eleme a robusztusság, a menetkényelem továbbra is kiemelt szempont maradt. Új motortartó és kabinrögzítő elemeket kapott az autó, amelyek az előző megoldáshoz képest többirányú rugalmasságot biztosítanak.
A vibrációk csökkentése, a csillapítás javítása és a jármű reakcióinak finomítása érdekében további ponthegesztéseket alkalmaztak: plusz 30-at az első padlólemezen és hat extra pontot a hátsó padlólemezen.
Fékrendszer
A Hilux történetében első alkalommal jelenik meg elektronikus rögzítőfék, amely a Mid felszereltségi szinten, illetve felette érhető el – a BEV esetén az alapfelszereltség része. Ez a könnyűszerkezetes egység hozzájárul az utastér minőségi összhatásához, miközben az üzemanyag-hatékonyságot is támogatja. Bevezetése új Toyota Safety Sense funkciók alkalmazását is lehetővé teszi, köztük a vészmegállító rendszert (EDSS) is (további részletek alább, a biztonsági és vezetéstámogató fejezetben).
A fékrendszer új működtetőegységet kapott, amely javítja a szabályozhatóságot és a tartósságot, valamint kompatibilis a Multi-Terrain Select (MTS) terepválasztó és a lejtmenetvezérlő (DAC) rendszerek működésével.
Terepképességek
A kivételes és megbízható terepteljesítmény a Hilux egyik meghatározó ismérve, és a kilencedik generációs modell hű marad ehhez az örökséghez.
A legnehezebb körülmények leküzdését 309 milliméteres hasmagasság és 500 milliméteres kerékartikuláció támogatja. Emelkedőkön haladva az első terepszög 29°, a hátsó pedig 24°.
A Hilux nemcsak 700 mm mély vízen képes áthaladni, hanem ilyen körülmények között akár 10 percig állhat is.
Magabiztos haladás a Multi-Terrain Select (MTS) terepválasztó és a Multi-Terrain Monitor (MTM) terepkamera rendszerekkel
Felszereltségi szinttől függően a Hilux Hybrid 48V Multi-Terrain Select terepválasztó rendszerrel is rendelkezik. Ez akár öt üzemmódot kínál a vezető számára, hogy a jármű működését az eltérő terepviszonyokhoz igazíthassa, együttműködésben az összkerékhajtás H4 és L4 magas, illetve felező áttételű tartományaival. A Hilux BEV esetében szintén elérhető a Multi-Terrain Select terepválasztó egy ahhoz igazított változata – ennek részletei alább, a BEV-fejezetben találhatók.

· Dirt: burkolatlan utakon használható, ahol a jármű sebessége és stabilitása a burkolt úton tapasztalhatóhoz hasonló marad. A rendszer megfelelő kapcsolatot biztosít a gumiabroncs és a talaj között hullámos vagy egyenetlen útfelületen, valamint megfelelő hajtóerőt ad, akár vontatás közben is.
· Sand: H4 tartományban ez az üzemmód megakadályozza a túlzott hajtóerő leadását, hogy a jármű ne ássa el magát, ugyanakkor elegendő hajtóerőt biztosít az egyenletes haladáshoz. L4 tartományban nagyobb hajtóerő áll rendelkezésre, ha a jármű elakad, vagy a homokos felület nagy ellenállást fejt ki.
· Mud: ebben az üzemmódban a kerekek kipörgése segíti az előrejutást a rendkívül alacsony tapadású, sáros útfelületeken. L4 tartományban nagyobb hajtóerő áll rendelkezésre, ha a sár olyan mély, hogy a gumiabroncsokat is befedi.
· Deep Snow: ez az üzemmód előre- és hátrameneti manővereknél is használható nagy hótorlaszok leküzdésére. Ha a hó olyan mély, hogy a gumiabroncsokat is befedi, a rendszer kipörgeti a kerekeket, hóeke-hatást létrehozva. Elinduláskor mérsékelt hajtóerőt biztosít a kerékkipörgés elkerülésére. Ez az üzemmód nem a tömörített havas útfelületen való közlekedésre szolgál.
· Rock: ez az üzemmód kemény, köves terepen történő haladáshoz ideális, csökkentve a gumiabroncsok megcsúszását. Ha csak két kerék érintkezik a talajjal, a rendszer a másik két kerékhez irányítja a hajtóerőt, miközben a jármű sebességét is szabályozza.
· Auto: automatikusan a haladási felülethez és a körülményekhez leginkább megfelelő beállítást aktiválja.
A biztonságos manőverezést a Multi-Terrain Monitor (MTM) terepkamera is támogatja. A Hybrid 48V Invincible változatban az alapfelszereltség részét képező, a High szinten pedig opcionális rendszer négy kamera képét használja fel, hogy valós idejű 360 fokos képet adjon a jármű közvetlen környezetéről. Emellett képes megjeleníteni a jármű alatti talaj képét is, jelezve a gumiabroncsok helyzetét és a haladás nyomvonalát. A vezető a képre rá is nagyíthat, hogy részletesebben felmérhesse a felületet – ez különösen hasznos sziklák és nagyobb kövek között haladva.
A képi megjelenítést a Hilux parkolóradarjaihoz kapcsolódó ikonok egészítik ki, amelyek pirosra váltanak, ha fennáll az ütközés veszélye. Külön grafikus jelölések mutatják az egyes kerekeket is, amik villognak, ha valamelyik kerék kipörög. További támogatást nyújt a dőlésmérő is, külön nézetekben megjelenítve a jármű bólintási és oldaldőlési szögeit.
Egyes felszereltségi szinteken panoráma monitor (PVM) is rendelkezésre áll, amely szűk parkolóhelyeken segíti a pontos manőverezést.

HILUX BEV: AZ ÚTTÖRŐ MODELL

· Az első tisztán elektromos változat egy igazi, kompromisszummentes Hilux, amelynek konstrukciójába eleve beépítették a Toyota legendás minőségét, tartósságát és megbízhatóságát, valamint a valódi terepképességeket
· Állandó összkerékhajtás nagy nyomatékú, hatékony és könnyű első és hátsó eAxle egységekkel
· A nagy kapacitású lítiumion-akkumulátor a jármű vázszerkezetén belül kap helyet, védve a sérülésektől, miközben sem az utastérből, sem a raktérből nem vesz el helyet
· A BEV hajtáslánchoz programozott Multi-Terrain Select (MTS) terepválasztó rendszer is elérhető, amely az eltérő terepviszonyokhoz igazítja a jármű működését

Műszaki áttörés
A BEV-modell a teljesen új, kilencedik generációs Hilux-kínálat szerves része, lehetőséget adva az ügyfeleknek arra, hogy a modell kivételes minőségét, tartósságát és megbízhatóságát a zéró kipufogógáz-kibocsátás kulcsfontosságú előnyével együtt élvezzék. Ez egy valódi Hilux, elektromos hajtással.
A típus ezzel belép egy új, fejlődő elektromos pick-up szegmensbe, elsősorban azokat a vállalkozásokat megszólítva, amelyek járműflottájuk dekarbonizációjára törekednek, és szeretnének megfelelni az egyre szigorúbb szabályozási követelményeknek, miközben továbbra is robusztus, megbízható teljesítményre támaszkodhatnak. A Hilux BEV különösen alkalmas egy telephelyre koncentráló működéshez, például erdőgazdálkodásban, ipari komplexumokban, illetve infrastrukturális helyszíneken, például repülőtereken és kompkikötőkben. A modell az egyéni vásárlók számára is vonzó lehet – legyen szó kisvállalkozásokról vagy szabadidős használatra fókuszáló magánvevőkről.
Az új hajtáslánc beépítése nem csorbítja a Hilux legmostohább körülmények között is bizonyított képességeit, sem az utastér és a raktér helykínálatát. Terepképességei továbbra is megőrzik a modell hírnevét megbízható partnerként mindazok számára, akik kihívást jelentő terepviszonyok között is magabiztos helytállást várnak el.
Külön kiemelendő, hogy a Hilux a Toyota történetében elsőként alkalmaz akkumulátoros elektromos technológiát alvázas felépítésű járműben – abban a konstrukciós formában, amely a típus szilárdságának és képességeinek kezdettől fogva kulcseleme. Mindezt ráadásul úgy sikerült megvalósítani, hogy a pick-up terepképességei nem csorbultak – például a kivételes, 700 milliméteres gázlómélység megegyezik a Hilux Hybrid 48V és a belső égésű motorral szerelt változatok értékével.
További áttörést jelent a Toyota Multi-Terrain Select (MTS) terepválasztó rendszerének első alkalmazása BEV-modellben, amely automatikusan az eltérő terepviszonyokhoz igazítja a jármű működését, a sziklás, homokos és sáros felületektől a földutakon át – újabb BEV-elsőségként – a buckás, hullámos terepig.
Hajtáslánc: energiahatékony eAxle egységek
A hajtáslánc első és hátsó eAxle egységekből áll, amelyek az elektromos transaxle hajtóművet és az invertert egyetlen kompakt és könnyű szerkezetbe integrálják. Kialakításukat az optimális hatékonyság érdekében finomhangolták, részletes megoldásokkal csökkentve a belső veszteségeket és a hő formájában elvesző energiát. Az eAxle egységek befogadásához a Hilux vázszerkezetébe új kialakítású első keresztmerevítő és egy további hátsó keresztmerevítő került. Magukat az eAxle egységeket is megerősítették, és alsó védőburkolatokkal látták el annak érdekében, hogy a legkeményebb terepkörülmények között is ellenállóak legyenek. Mindez tovább erősíti a BEV pozícióját, mint munkavégzésre is alkalmas, nagy tudású járművet, hűen a Hilux híres minőségéhez, tartósságához és megbízhatóságához.
Az inverter szilícium-karbid (SiC) félvezetőket alkalmaz, amelyek nagyfeszültségű működésre képesek, és a hagyományos szilíciumalapú megoldásoknál akár 40 százalékkal is hatékonyabbak. Az első eAxle egység teljesítménye 109 lóerő (80 kW), nyomatéka 205 Nm, míg a hátsó egységé 174 lóerő (128 kW), 268 Nm nyomaték mellett, így biztosítva az erőteljes tapadást és a pontos irányíthatóságot, különösen nehéz terepkörülmények között.
Mivel az eAxle egységek már alacsony sebességnél is azonnal nagy nyomatékot adnak le, nagy merevségű rögzítésekkel építették be őket, hogy csendes működést, menetkényelmet és stabilitást biztosítsanak.
Állandó összkerékhajtás (AWD)
Az állandó összkerékhajtási rendszer (AWD) folyamatos és pontos szabályozást biztosít a hajtónyomaték első és hátsó tengely közötti elosztásában, 100:0 és 0:100 közötti arányokban. Kiváló gyorsulást biztosít állóhelyzetből és stabil irányíthatóságot kínál. Kanyarban haladva egyértelmű kormány-visszajelzések mellett támogatja az ívre történő finom ráfordulást, majd magabiztos ívtartást és kigyorsítást biztosít a kanyar kijáratánál.
Új lítiumion-akkumulátor
Az új akkumulátort kifejezetten úgy tervezték, hogy be lehessen építeni a Hilux vázszerkezetébe. Ez egy 59,2 kWh kapacitású, vízhűtéses lítiumion-egység, amely 80 cellából áll, öt darab, egyenként 16 cellás modulba rendezve. Az akkumulátor elhelyezése egyedi fejlesztésű egységet igényelt, ugyanakkor a rendelkezésre álló hossz lehetővé tette a szükséges számú modul befogadását.
Üzemi hőmérsékletét nagy ellenállóképességű, hosszú élettartamú hűtőfolyadék (LLC) szabályozza, amely segít védelmet nyújtani a korrózió ellen, és ellenáll az elektromos vezetőképesség kialakulásának is – ez nagyfeszültségű rendszereknél kiemelten fontos tulajdonság.
Robusztus akkumulátorvédelem terephasználatra
Az új Hilux BEV-vel szemben elvárás volt, hogy a kihívást jelentő terepkörülmények között is helytálljon, ezért külön intézkedésekre volt szükség az akkumulátor sérülésekkel szembeni védelméhez. Kiemelt szempontot jelentett a durva terepen haladva a vázszerkezetet érő jelentős csavaróerők kockázata. A Toyota a vázszerkezet célzott rugalmasságával kezelte ezt a kihívást, valamint új akkumulátor-alvázkeretet alkotott, amely megakadályozza, hogy az akkumulátorra csavaróterhelések hassanak. Az akkumulátort szabadalmaztatott gyémántmintázatú rögzítési rendszer kapcsolja az alvázkeret alacsony torziós igénybevételű zónájához.
Az akkumulátort további védelemként maga a jármű vázszerkezetén belüli elhelyezése, valamint egy robusztus alsó védőburkolat is óvja. A váz oldalsó sínjeit alumínium energiaelnyelő elemekkel erősítették meg, amelyek oldalsó ütközés esetén is extra védelmet nyújtanak.
CAE-szimulációkat és fizikai teszteket alkalmaztak az akkumulátor helyének optimalizálására, biztosítva annak tökéletes illeszkedését a vázszerkezeten belül. Az akkumulátor pozíciója alacsony tömegközéppontot eredményez, ami kedvezően hat a stabilitásra és az irányíthatóságra. A beépítés nem vesz el helyet a duplakabinos utastérből és a raktérből sem.
Akkumulátortöltés
A gyors és egyenletes töltési teljesítmény alapvető szempont az üzleti ügyfelek számára, akik járműveik állásidejét a lehető legalacsonyabban szeretnék tartani. A Hilux BEV 10–80% közötti töltése 30 percet vesz igénybe egy 125 kW vagy magasabb teljesítményű DC gyorstöltő rendszerrel és CCS2 csatlakozással, az üzemeltetési körülményektől – például a külső hőmérséklettől – függően.
A legfeljebb 10 kW-os AC töltés – például otthoni vagy nyilvános fali töltő használatával – körülbelül 6,5 óra alatt biztosít 10–100% töltést.
A tulajdonosok intelligens töltést is programozhatnak Hiluxukhoz, a töltés indítási időpontját a munkarendjükhöz és személyes preferenciáikhoz igazítva, vagy akár az alacsonyabb költségű, csúcsidőn kívüli időszakok kihasználására. Emellett 50 és 90% közötti töltési limit is beállítható.
A hatótávolság a WLTP kombinált ciklus szerint legfeljebb 257 km, városi ciklusban pedig akár 380 km is lehet, ami bőségesen fedezi a modell célcsoportjába tartozó üzleti ügyfelek mindennapi igényeit, különösen az olyan helyspecifikus felhasználásoknál, mint az infrastruktúra-telepítések vagy az erdőgazdálkodás.
Minőségre, megbízhatóságra és tartósságra tervezve, a végletekig tesztelve
A minőség, tartósság és megbízhatóság a Hilux tartós sikerének és generációkon átívelő világhírnevének alapja. A Toyota elsődleges célja az volt, hogy az új BEV is megőrizze ezeket az alapvető értékeket, és hiteles Hilux maradjon, hűen a modell legjobb hagyományaihoz.
Ennek megfelelően a BEV ugyanazon a szigorú tesztprogramon ment keresztül, mint az új Hilux-kínálat többi modellje, kiegészítve az elektromos hajtásláncra szabott további vizsgálatokkal. Ezek közé tartozott a mély vízben történő haladás tesztje a 700 milliméteres gázlómélység igazolására, a nagy sebességű vízbehatolási vizsgálat, a terepes tartóssági próbák, valamint az akkumulátor teljes vízbe merítése. Az elektromotor vízbejutás elleni védelmét az is segíti, hogy az eAxle lélegzőnyílását az egységen magasan helyezték el.
E tesztek eredményeire támaszkodva az ügyfelek biztosak lehetnek abban, hogy a Hilux alapvető értékei nem szenvedtek csorbát és nem kívánnak kompromisszumot, így járművük – mint minden Hilux – megbízható és nagy tudású partnerként szolgálhat.
Elektromos szervokormány
A Hilux BEV a lágy hibrid testvérmodellhez hasonlóan elektromos szervokormány-rendszert (EPS) alkalmaz – ennek részletei fentebb olvashatók.

A Hybrid 48V változathoz hasonlóan a BEV kormánykereke is dönthető és tengelyirányban állítható, segítve a vezetőt a lehető legkényelmesebb vezetési pozíció megtalálásában.
Felfüggesztés: új de Dion merev hátsó tengely
Hagyományosan egy praktikus pick-up merev hátsó tengelyt igényel, hogy terhelt állapotban is minimális maradjon a futóműgeometria változása, laprugókkal kiegészítve, amelyek stabil hasmagasságot tudnak fenntartani.
Az akkumulátoros elektromos hajtáslánc beépítése új kihívásokat teremtett. A hátsó tengelyhez vezetett kardántengely csökkentette volna az akkumulátor méretét, ezáltal a jármű hatótávolságát is. A nagyméretű hátsó elektromotor elhelyezése pedig ott, ahol hagyományosan a hátsó differenciálmű található, rontotta volna a hasmagasságot, és növelte volna a rugózatlan tömeget, kedvezőtlenül befolyásolva a menetkényelmet és a menetstabilitást.
A Toyota megoldása egy laprugókkal társított de Dion merev tengely. Ez lehetővé teszi az eAxle egység elhelyezését anélkül, hogy nőne a sérülésveszély, vagy csorbulna a pick-up terepképessége. Mivel az eAxle a jármű vázszerkezetére rögzíthető, további előnyt jelent a rugózatlan tömeg csökkentése is.
Valódi terepképességek
A fejlesztés kezdetétől alapvető elvárás volt, hogy a Hilux BEV terepképessége összemérhető legyen a kilencedik generáció többi modellváltozatáéval, biztosítva, hogy a jármű az ügyféligények széles körének tudjon megfelelni.
Ehhez elengedhetetlen volt egy olyan merev hátsó szerkezet megalkotása, amely a legnehezebb körülmények között is ellenálló marad. A vázszerkezethez további keresztmerevítőket adtak hozzá, más elemeket pedig átalakítottak az új hátsó eAxle befogadása érdekében, az új de Dion merev hátsó tengely bevezetésével együtt (részletek fentebb).
A BEV 29°-os első terepszöge, 24°-os hátsó terepszöge, 500 milliméteres kerékartikulációja és 700 milliméteres gázlómélysége a kilencedik generáció többi Hilux-modelljével megegyező értékeket képvisel. A hasmagasság 212 milliméterre csökken, a rámpaszög pedig az akkumulátor padlólemez alatti elhelyezése miatt kis mértékben, 20°-ra mérséklődik.
Minden útra készen a Multi-Terrain Select (MTS) terepválasztóval
A Hilux az első Toyota BEV, amelyet Multi-Terrain Select (MTS) terepválasztóval szerelnek, ez az öt beállítást kínáló elektronikus szabályozórendszer pedig automatikusan a különböző terephelyzetekhez igazítja a jármű működését.
A belső égésű motorral szerelt járművekben – köztük az új Hilux Hybrid 48V modellben – a Multi-Terrain Select terepválasztó a L4 és H4 tartományok használatakor választható a biztos előrejutás érdekében nehéz körülmények között. A Hilux BEV esetében a rendszer a hajtónyomatékot és a fékezést közvetlenül, nagy pontossággal szabályozza, ezzel a felező áttételű hajtás használatának hatását idézve elő. A rendszert kiterjedt valós terepvizsgálatoknak vetették alá különféle off-road felületeken, hogy az ügyfelek a működési környezetek széles körében is teljes bizalommal használhassák.
A standard rendszerhez hasonlóan a vezető itt is az adott felülethez illő beállítások közül választhat:
· Rock: nagy sziklákon és köves emelkedőkön vezető nyomvonalakhoz
· Sand: tengerparti, sivatagi és laza homokos felületekhez
· Mud: nedves, felázott nyomvonalakhoz és földterületekhez
· Dirt: földutakhoz és kavicsos nyomvonalakhoz
· Mogul: buckás, egyenetlen terephez – első alkalommal BEV-modellben
A Multi-Terrain Select terepválasztó automatikus üzemmódot is kínál, amelyben a rendszer a jármű viselkedése és a vezetői beavatkozások alapján a legmegfelelőbb beállítást választja ki.

Praktikum üzleti felhasználásra
A Hilux egyik alapvető erénye, hogy az üzleti felhasználók számára is praktikus és megbízható választás, ezért az elektromos hajtáslánc bevezetése nem járhatott a mindennapi használhatóság csorbulásával.
A raktér térfogata megegyezik a lágy hibrid modell értékével, a hasznos teherbírás pedig körülbelül 710-715 kilogramm, felszereltségtől függően. Ezt az értéket a hatótávolság, a teljesítmény és a gyakorlati használhatóság optimális egyensúlyának megteremtése érdekében határozták meg, a Toyota BEV-ügyféligényekre vonatkozó kiterjedt elemzése alapján.
A vontatási képesség már a fejlesztési program kezdetétől fontos szempont volt: a Hilux BEV 1600 kilogrammig vontathat, így magabiztosan képes kezelni utánfutókat, munkaeszközöket vagy szabadidős célú rakományt is.
A BEV formatervezési sajátosságai
A BEV osztozik a kilencedik generációs Hilux markáns, erőteljes „Tough x Agile” külső formavilágán, amely világosan közvetíti a modell erejét és robusztus teljesítményét.
Néhány részlet azonban jelzi az eltérő hajtásláncot. A legszembetűnőbb a hagyományos hűtőrács hiánya – ez a műszakilag fejlett elektromos járművek sajátossága, amelyek kisebb hűtőlevegő-igénnyel működnek. A motorháztető és a TOYOTA embléma alatti felületet helyette geometrikus mintázat díszíti, amely textúrát és egyedi vizuális karaktert ad.
A 17" kerekek szintén modellspecifikusak: könnyű szerkezetűek, aerodinamikára hangoltak, egyedi kialakítással vezetik a légáramlást, miközben kerületük mentén prémium gyémántvágott felületek jelennek meg. A szimulációk és szélcsatornás vizsgálatok minden sebességtartományban a hatékonyság szempontjából optimalizálták a kialakítást. Emellett elmaradnak a kerékjárati ívburkolatok, a csomagtérajtón BEV-embléma jelenik meg, az első sárvédőn pedig töltőcsatlakozó kapott helyet.
A duplakabinos utastér is közös a Hilux-kínálattal, a középkonzol azonban kis mértékben eltér, hogy helyet adjon a BEV egyenletes működésű, egyetlen mozdulattal kezelhető shift-by-wire vezérlésének és az áthelyezett elektronikus rögzítőfék-kapcsolóknak.
Digitális műszeregység
A 12,3" digitális műszeregység ugyanazt a rugalmasságot kínálja, mint a Hybrid 48V esetében, négyféle megjelenítési lehetőséggel: Casual, Smart, Tough és Sporty. A vezető három elrendezés közül választhat, kettő, illetve egy körműszeres, vagy körműszer nélküli megjelenítéssel, emellett pedig widgetek is hozzáadhatók az energiafogyasztás és az audioinformációk kijelzésére. A beállítások és a megjelenített tartalom bármikor egyszerűen módosíthatók a kormánykeréken elhelyezett kapcsolókkal.
TOYOTA T-MATE BIZTONSÁGI ÉS VEZETÉSTÁMOGATÓ RENDSZEREK
· A Hilux minden korábbinál átfogóbb biztonsági és vezetéstámogató (ADAS) csomagot kínál
· A harmadik generációs Toyota Safety Sense alapfelszereltségként jár
· Az elektromos szervokormány (EPS) bevezetése új funkciók alkalmazását teszi lehetővé
· A vezetéstámogató rendszerek között megtalálható a holttérfigyelő (BSM), a biztonságos kiszállást segítő rendszer (SEA) és a parkolástámogató fék (PKSB)
A teljesen új Hilux minden eddiginél szélesebb körű TOYOTA T-Mate biztonsági és ADAS funkciókat kínál, köztük a harmadik generációs Toyota Safety Sense bevezetésével. A biztonsági rendszerek szoftvere időről időre továbbfejlődik a jármű adatkommunikációs modulján keresztül, vezeték nélküli frissítések révén, így folyamatosan naprakész marad.
A sáv- és nyomtartó rendszer (LTA) először jelenik meg a Hiluxban az elektromos szervokormány (EPS)bevezetésének köszönhetően. Kormányzási rásegítéssel segít a járművet a forgalmi sáv közepén tartani, emellett azt is képes felismerni, amikor az eltérő haladási ív a megfelelő, például az út szélén parkoló járművek kikerülésekor.
Az ütközést megelőző biztonsági rendszer (PCS) működési tartománya kibővült, így már nemcsak a járművek, gyalogosok, kerékpárosok és szemből érkező járművek, hanem a motorkerékpárok felismerésére is képes. A kereszteződésekben bekövetkező ütközések elkerülését segítő funkciója a csatlakozó utakról érkező járművek érzékelésével még hatékonyabb támogatást nyújt.
A vészhelyzeti kormányasszisztens (ESA) először szerepel a Hiluxban, szintén az elektromos szervokormány bevezetésének köszönhetően. Amikor a PCS olyan veszélyforrást észlel, mint az út szélén haladó gyalogos, kerékpáros vagy parkoló jármű, és fennáll a veszélye annak, hogy a vezető hirtelen kitérő manővert hajt végre, a rendszer kormányzási rásegítést és enyhe fékezést alkalmaz, hogy a vezető biztonságosan manőverezhessen, miközben a jármű a sávjában marad.
Az intelligens adaptív sebességtartó automatika (iACC) immár két járművel előrébb is képes érzékelni, ami finomabb sebességszabályozást tesz lehetővé, és gyorsabban reagál az elénk bevágó járművekre, így a fékezés kevésbé válik hirtelenné. Emellett képes mérsékelni a Hilux gyorsítását, hogy elkerülje a szomszédos sávban haladó másik jármű nem szándékolt jobbról történő megelőzését. Az irányjelzőhöz kapcsolt vezérlés előzetes gyorsítást indít, amikor a vezető előzési manőverhez használja az irányjelzőt – a gyorsítást azonban a rendszer automatikusan visszafogja, ha az előzési sávban másik járművet érzékel. Az iACC továbbfejlesztett kanyarérzékelést is kínál, így az íveken haladva pontosabb sebességszabályozást biztosít. A megújult rendszerrel a vezető immár négy követési távolság-beállítás közül választhat.
A véletlen gyorsítást megelőző rendszer szabályozza a jármű hajtóerejét, és szükség esetén a fékezésbe is beavatkozik, ha a vezető hirtelen gyorsít egy közvetlenül előtte lévő akadály ellenére.
Az elektronikus rögzítőfék (EPB) és az éberségfigyelő kamera (DMC) bevezetésének köszönhetően a Hilux felszerelhető az új vészmegállító rendszerrel (EDSS). Az EDSS figyeli a vezető kormányzási, fékezési és gázpedál-használati aktivitását, és ha egy ideig nem érzékel beavatkozást, figyelmeztetést ad. Ha a vezető ezt követően sem reagál, a rendszer finoman megállítja a járművet, és bekapcsolja a vészvillogót.
Az elektromos szervokormány (EPS) előnyeinek köszönhetően a sáv- és nyomtartó rendszer (LTA) is elérhetővé vált.
Az új proaktív vezetési asszisztens (PDA) alacsony sebességű forgalomban többféle védelmi funkciót kínál. Az akadályelkerülési asszisztens korai szakaszban érzékeli az autó előtt lévő veszélyforrásokat – például parkoló járműveket, gyalogosokat és kerékpárosokat –, és kormányzási, illetve fékezési támogatást nyújt, hogy a vezető elkerülhesse a túl közeli elhaladást. A lassítási asszisztens finom lassítást biztosít, amikor a vezető elveszi a gázt egy lassabban haladó jármű megközelítésekor, vagy amikor kanyarhoz érkezik.
Ezeken a Toyota Safety Sense aktív biztonsági funkciókon túlmenően a Hilux most először holttérfigyelővel (BSM) és biztonságos kiszállást segítő rendszerrel (SEA is rendelkezik, figyelmeztetve a vezetőt a hátulról közeledő forgalomra, illetve arra, ha fennáll a veszélye annak, hogy az ajtónyitás egy elhaladó jármű útjába történne.
Az automatikus hátsó vészvillogók akkor aktiválódnak, ha a Hilux hátsó érzékelői ütközésveszélyt észlelnek a hátulról nagy sebességgel közeledő járművek miatt, így késztetve a másik sofőrt a fékezésre. Hasonlóképpen, a hátsó jármű közeledését jelző rendszer figyelmezteti a sofőrt, hogy eldöntse, szükséges-e sávot váltania. Ez elősegíti a biztonságosabb sávtartást és a stresszmentesebb vezetést, valamint segít megelőzni a túl szoros követést.
A parkolástámogató fék (PKSB) alacsony sebességnél segít megelőzni, hogy a jármű álló tárgynak ütközzön elöl vagy hátul, szükség esetén szabályozva a hajtást és fékezve az ütközés elkerülése érdekében.
Az új hátsóülés-emlékeztető rendszer figyelmezteti a vezetőt, ha az érzékelők mozgást észlelnek a hátsó üléseken, például amikor gyermek vagy háziállat maradt a járműben.
NYUGODT TULAJDONLÁS
· Toyota Relax garancia akár 10 évig / 185.000 kilométerig
· Az akkumulátorápolási program az akkumulátor teljesítményét akár 10 évig / egymillió kilométerig garantálja
· Távvezérlési és kapcsolódó szolgáltatások a MyToyota alkalmazáson keresztül
Toyota Relax
A teljesen új Hilux – minden Toyota modellhez hasonlóan – legfeljebb 10 évig vagy 185.000 kilométerig áll garanciális védelem alatt, attól függően, melyik következik be előbb. A tulajdonlás első három évét gyártói garancia fedi. Ezt követi a szervizaktivált garancia, amely minden, márkaszervizben elvégzett karbantartás után további 12 hónap / 15.000 km fedezetet biztosít, a jármű legfeljebb 10 éves koráig vagy 185.000 megtett kilométerig, többletköltség nélkül, a vonatkozó feltételek teljesülése esetén.
Akkumulátorápolási program
A tartós akkumulátorminőségbe és -teljesítménybe vetett bizalom kulcsfontosságú a BEV-tulajdonosok számára. A Toyota akkumulátorápolási programja teljes nyugalmat kínál: garantálja, hogy a jármű hajtóakkumulátora akár 10 évig vagy egymillió kilométerig megőrzi eredeti kapacitásának legalább 70 százalékát, feltéve, hogy évente EV-állapotfelmérésen vesz részt egy hivatalos Toyota márkaszervizben. Ez a minőségi garancia ugyanúgy vonatkozik a robusztus új Hilux BEV-re, mint a Toyota többi akkumulátoros elektromos modelljére.
MyToyota alkalmazás
A MyToyota alkalmazással a Hilux tulajdonosai számos hasznos távvezérlési és kapcsolódó szolgáltatáshoz férhetnek hozzá. Ezek közé tartozik az ajtók zárása vagy nyitása, a jármű állapotának ellenőrzése, valamint a légkondicionáló rendszer aktiválása, hogy az utastér már az indulás előtt az előre beállított hőmérsékletre fűthető vagy hűthető legyen. Az alkalmazás járműkereső funkciót is kínál, és a tulajdonos a vészvillogót is működésbe hozhatja, hogy zsúfolt parkolóban könnyebben megtalálja Hiluxát. 
A MyToyota emellett egy pillantással áttekinthető legfontosabb vezetési adatokat is biztosít, és időben emlékeztet a szükséges szervizlátogatásokra.
További információért kérjük, forduljon az alábbi munkatársakhoz:

